Diari Oficial de la Generalitat Valenciana


Sumari del DOGV 8231, del 09-02-2018 (2018/1033)

RESOLUCIÓ d'1 de febrer de 2018, de la presidenta del Consell Jurídic Consultiu de la Comunitat Valenciana, per la qual es delega en el secretari general l'exercici de determinades competències en matèria de contractes menors.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8231

Data del DOGV
:   09-02-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/1033


Data del document
:   01-02-2018

Organisme emissor
:   Consell Jurídic Consultiu de la Comunitat Valenciana

Tipus de document
:   Resolució

Anàlisi jurídica

RESOLUCIÓ d'1 de febrer de 2018, de la presidenta del Consell Jurídic Consultiu de la Comunitat Valenciana, per la qual es delega en el secretari general l'exercici de determinades competències en matèria de contractes menors. [2018/1033]  
La Llei 40/2015, d'1 d'octubre, de règim jurídic del sector públic (LRJSP), estableix la regla general per la qual els titulars dels òrgans de les diferents administracions públiques poden delegar l'exercici de les competències que tinguen atribuïdes en altres òrgans de la mateixa administració, encara que no siguen jeràrquicament dependents, o en els organismes públics o entitats de dret públic vinculats o dependents d'aquelles (article 9.1r LRJSP), excepte en els supòsits expressament previstos de competències indelegables (article 9.2n LRJSP). Afegeix que, excepte autorització expressa d'una llei, no podran delegar-se les competències que s'exercisquen per delegació (article 9.5é LRJSP).  
   
Així mateix, la LRJSP exigeix la publicació de les delegacions de competències i la seua revocació en el corresponent diari oficial, segons l'administració a què pertanga l'òrgan delegatori i l'àmbit territorial de la competència d'aquest (article 9.3r LRJSP).  
La Presidència del Consell Jurídic Consultiu de la Comunitat Valenciana, en la mesura que ostenta la representació d'aquesta institució estatutària, té atribuïda la facultat d'actuar com a òrgan de contractació respecte de les contractacions que corresponga efectuar al Consell Jurídic Consultiu, en correspondre-li l'exercici de les facultats ordinàries en matèria de contractació administrativa, dins dels límits legals i pressupostaris, d'acord amb el que preveuen els articles 5 de la Llei 10/1994, de 19 de desembre, de la Generalitat, de creació del Consell Jurídic Consultiu de la Comunitat Valenciana, i 20 apartat i del Reglament de desplegament de l'esmentada llei, aprovat pel Decret del Consell 138/1996, de 16 de juliol, en relació amb l'article 35, apartat l de la Llei de la Generalitat 5/1983, de 30 de desembre, del Consell.  
La pròxima entrada en vigor de la Llei 9/2017, de 8 de novembre, de contractes del sector públic, per la qual es trasllada a l'ordenament jurídic espanyol les directives del Parlament Europeu i del Consell 2014/23/UE i 2014/24/UE (LCSP), redueix la possibilitat de subscriure contractes menors als contractes d'obres, serveis i subministraments, sempre que el valor estimat siga inferior a 40.000 euros si es tracta de contractes d'obres, o que el valor estimat siga inferior a 15.000 euros pel que fa als contractes de subministraments i serveis (article 118.1 primer paràgraf LCSP).  
A més, la LCSP introdueix l'exigència de tramitar un expedient de contractació per a cada contracte menor, en el qual han d'incorporar-se inexcusablement, entre altres documents, un informe de l'òrgan de contractació en què es motiva la necessitat del contracte (article 118.1r segon paràgraf LCSP), així com la justificació que no s'està alterant l'objecte del contracte per a evitar l'aplicació de les regles generals de la contractació i que el contractista no ha subscrit més contractes menors que individualment o conjuntament superen la xifra prevista en el paràgraf anterior (article 118.3r LCSP).  
D'altra banda, encara que la LCSP no exigisca per als contractes menors l'aprovació prèvia d'uns plecs de clàusules administratives particulars ni de prescripcions tècniques particulars, ni tampoc obligue a la seua formalització per escrit, de manera que poden començar-ne l'execució sense ella (articles 36.1r, 118 i 153.6é LCSP), la pràctica mostra que, quan el contracte menor comporta la realització de prestacions de donar o fer d'una certa complexitat, resulta aconsellable l'adjudicació formal del contracte o la subscripció d'un contracte per escrit, en el qual queden reflectides aquestes prestacions específiques amb la finalitat que l'Administració puga exigir-ne el compliment en temps i forma al contractista.  
En conseqüència, la presidenta del Consell Jurídic Consultiu, davant de l'obligació legal d'emissió del referit informe justificatiu, així com de l'exigència de justificació en l'expedient de contractació de les circumstàncies indicades, i, a més, tenint en compte que pot resultar aconsellable la formal adjudicació i/o la formalització del contracte menor, considera convenient donar una resposta adequada, sense dilacions innecessàries en la tramitació, a la necessitat d'execució dels contractes que reunisquen les característiques legals per a ser considerats com a contractes menors, la qual cosa contribuirà a una gestió més eficient i, en definitiva, a un millor funcionament de la institució consultiva, per la qual cosa resol:  
   
Primer  
Delegar en el secretari general l'exercici de les següents competències en matèria de contractes menors:  
a) Emetre l'informe justificatiu de motivació de la necessitat de celebració de cada contracte menor, a què es refereix el segon paràgraf de l'article 118.1 de la Llei 9/2017, de contractes del sector públic.  
b) Justificar per escrit que amb la celebració del contracte menor no s'està alterant l'objecte del contracte per a evitar l'aplicació de les regles generals de contractació, així com que el contractista no ha subscrit més contractes menors que individualment o conjuntament superen la xifra a què es refereix el primer paràgraf de l'article 118.1 de la Llei 9/2017, de contractes del sector públic.  
c) En el cas que s'estime procedent, l'adjudicació formal i/o la formalització per escrit del respectiu contracte menor.  
   
Segon  
La present delegació tindrà eficàcia a partir del dia que es publique en el Diari Oficial de la Generalitat Valenciana.  
   
Tercer  
Les competències exercides per la present delegació no podran ser subdelegades.  
   
Quart  
En els actes administratius o, si és el cas, contractes que es firmen per delegació, es mencionarà expressament la present resolució, així com la presidenta del Consell Jurídic Consultiu, com a autoritat de la qual procedeixen aquells actes o contractes.  
   
 València, 1 de febrer de 2018.- La presidenta del Consell Jurídic Consultiu de la Comunitat Valenciana: Margarita Soler Sánchez.